**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Изборно веће Филозофског факултета у Београду је на III редовној електронској седници, одржаној 24. и 25. фебруара 2022. године, на предлог Одељења за педагогију и андрагогију, донело одлуку да се покрене поступак за избор једног доцента са 70% радног времена на одређено време од 5 година за ужу научну област: Андрагогија, тежиште истраживања Стручно образовање одраслих и том приликом образовало Комисију за припрему извештаја.

На конкурс објављен у листу „Послови“, пријавио се кандидат – др Дубравка Михајловић, асистент на Одељењу за педагогију и андрагогију Филозофског факултета Универзитета у Београду.

Након прегледа поднете документације и радова част нам је да Изборном већу Филозофског факултета поднесемо следећи

**ИЗВЕШТАЈ**

**Биографски подаци**

Дубравка (Слободан) Михајловић рођена је у Смедереву 1987. године. Дипломирала је 2010. године, (са просечном оценом 8.82) израдом и одбраном завршног рада, под називом „Завршне процене постигнућа полазника на курсевима стручног оспособљавања”, одбрањеног са оценом 10 и тако стекла високо образовање и стручни назив – дипломирани андрагог. Године 2011. завршила је Мастер академске студије андрагогије на Филозофском факултету у Београду, са просечном оценом 10. Мастер рад одбранила је на тему: „Управљање каријером – институционално-организациони оквир” са оценом 10. Докторску дисертацију под називом „Образовање као компонента каријерног вођења и саветовања у транзиционим периодима професионалног развоја одраслих” је одбранила 5. 2. 2022. године, стекавши звање доктора андрагогије. Део докторских студија провела је у Немачкој, на Универзитету у Вирзбургу. У периоду од 2012. до 2015. године Дубравка Михајловић је била ангажована као истраживач приправник у Институту за педагогију и андрагогију Филозофског факултета Универзитета у Београду (пројекат: *Модели процењивања и стратегије унапређивања квалитета образовања у Србији*, бр. 179060). Од 2015. године па до завршетка пројекта, радила је на истом пројекту у Институту као истраживач-сарадник. У Институту обавља, већ више година, различите врсте послова, међу којима су: послови у вези публиковања издања Института; организација научних и стручних скупова, организација и реализација семинара и обука; различити административни послови и други послови релевантни за функционисање Института; учествовање у истраживању у склопу пројекта чије је финансирање подржалоМинистарство просвете, науке и технолошког развоја Републике Србије у склопу финансирања научноистраживачког рада на Универзитету у Београду - Филозофском факултету (за 2022: број уговора 451-03-68/2022-14/ 200163).

Дубравка Михајловић је од 2012. године ангажована и у организацији, непосредној припреми и реализацији наставе на Катедри за андрагогију Филозофског факултета у Београду. Од 2017 године, ангажована је као асистент где ради на припреми и реализацији вежби за студенте треће и четврте године основних студија андрагогије на предметима Андрагогија рада, Стручно образовање одраслих, Каријерно вођење и развој; реализује обуке за активно тражење посла за студенте треће године андрагогије; конципира, прати и процењује предиспитне обавезе студената; одржава консултације; активно учествује у раду истраживачких семинара за студенте мастер студија андрагогије, на којима се прати и води њихов истраживачки рад; успоставља сарадњу са релевантним институцијама и организацијама које делују у области образовања одраслих и организује студентске посете; организује стручну праксу студената и прати, прегледа и оцењује студентске извештаје са праксе; организује посете предавача из земље и иностранства. Од 2021. године је ангажована као ЕСПБ одељенски координатор и активно реализује послове међународне сарадње Катедре за андрагогију. Поред овог ангажмана, др Дубравка Михајловић је на различитим позицијама и у различитим улогама учествовала у реализацији значајног броја домаћих и међународних пројеката у области образовања одраслих, посебно стручног образовања одраслих. Поред тога, Дубравка Михајловић је реализовала велики број обука за наставнике и друге кадрове који раде у области образовања одраслих и ради на креирању програма и обучавању запослених у образовању у процесу јавно признатих организатора активности образовања одраслих.

Као представник Одељења за педагогију и андрагогију и Института за педагогију и андрагогију, Дубравка Михајловић је била члан две радне групе: током 2019. године, радне групе за развој стандарда квалификација, Министарства просвете, науке и технолошког развоја, а од 2016. до 2017. године, радне групе Завода за унапређење образовања и васпитања за успостављање стандарда у каријерном вођењу и саветовању.

Током досадашње каријере, Дубравка Михајловић је узимала учешће на великом броју националних и међународних пројеката у области образовања одраслих. Заузимала је различите позиције и обављала различите послове везане за образовање одраслих, а неки од њих су: истраживач, спољни сарадник, координатор истраживања, консултант, рецензент материјала за курсеве, краткорочни експерт за послове истраживања и анализе образовних потреба различитих циљних група, посебно потреба за стручним образовањем, израдe програма обука за различите циљне групе (студенте, наставнике у формалном и неформалном образовању одраслих, судије, запослене у јавној управи, државне службенике на положају), као и послове евалуције у образовању одраслих.

Др Дубравка Михајловић је члан већег броја домаћих и међународних асоцијација релевантних за образовање одраслих: Друштва андрагога Србије (ДАС); Balkan Society for Pedagogy and Education (BASOPED), Thessaloniki; и European Society for Research on The Education of Adults (ESREA). Течно говори енглески језик и служи се и немачким и шпанским језиком.

**Научно- истраживачки рад и професионални ангажман**

Др Дубравка Михајловић је учествовала у реализацији значајног броја домаћих и међународних научних и стручних програма и пројеката, где се налазила на различитим позицијама и од којих можемо издвојити следеће:

1) Пројекат Института за педагогију и андрагогију Филозофског факултета Универзитета у Београду *„Модели процењивања и стратегија унапређивања квалитета образовања у Србији”* **-** евиденциони број пројекта: 179060, који је финансирало Министарство просвете, науке и технолошког развоја Републике Србије – сарадник на пројекту (2011 до 2019); од 2019 до данас, учешће на пројекту чије финансирање подржава Министарство просвете, науке и технолошког развоја Републике Србије у склопу финансирања научноистраживачког рада на Универзитету у Београду - Филозофском факултету (за 2022: број уговора 451-03-68/2022-14/ 200163); Пројекат Универзитета у Београду – Филозофског факултета *Човек и друштво у време кризе* (реализација научног истраживања, 2021 и 2022. година);

2) Пројекат *Јачање професионалних капацитета државних службеника на положају у РС*, на позицији експерта за образовање одраслих (анализа и унапређивање постојећих програма стручног усавршавања Националне академије за јавну управу - 2021-у току);

3) Рецензент материјала за учење и подучавање развијених у оквиру пројекта*ConnecT*, Београдске отворене школе (процена и давање предлога за наставни план и материјале за курс на високошколском нивоу, у области каријерног вођења и саветовања - 2021);

4) Члан тима за истраживање и евалуацију у реализацији друге фазе пројекта *Знањем до посла - Е2Е,* у евалуцији система акредитације јавно признатих организатора активности образовања одраслих, Министарство просвете, науке и технолошког развоја РС - 2021);

5) Краткорочни експерт за андрагогију, пројекат ОЕЦД-а *(OSCE mission in Serbia, Democratization Department) - Supporting the National Academy for Public Administration in the development of the training programme for public officials in the area of security* (истраживање и процена образовних потреба, израда програма обуке у области безбедности, израда дидактичких и тренинг материјала - 2020-2021);

6) Краткорочни експерт за учење одраслих на пројекту *„Побољшање образовних активности Правосудне академије”* (анализа постојеће праксе образовања Правосудне академије; израда и дизајнирање материјала за реализацију образовних активности ПА, израда смерница за реализацију образовног рада са одраслима, израда методологије за мониторинг и евалуацију, реализација обука - 2016–2018);

7) Пројекат Универзитета у Београду, пројекат *ESRALE* (*European Studies and Research in Adult Learning and Education*), у оквиру *Lifelong Learning Programme*, суб-програм ERASMUS, који је Београдски универзитет реализовао са још 11 партнера из Европе, од којих девет универзитета – сарадник тима за реализацију пројекта - јануар 2014 – новембар 2016);

8) Сарадник на Tempus пројекту „*Development of Career Guidance Aimed at Improving Higher Education in Serbia,* (*Careers*)*”*, дизајнирање делова модула „Вештине управљања каријером“ за студенте Универзитета у Београду - 2015);

9) Координатор BeLL истаживања и пројекта за Србију и члан истраживачког тима – Пројекат *BeLL „Benefits of Lifelong Learning”* (истраживачки пројекат једанаест европских земаља), организатор и реализатор „Bell” истраживања у Србији - 2012-2014);

10) Пројекат *„Technical Assistance to the Ministry of Education, Science and Technological Development in Establishing and strengthening prevention programs dropout of Roma high school students”* (компонента пројекта „Technical support for Roma inclusion – IPA 2012”; помоћ у дизајнирању програма обуке „*Искусни ментори као подршка менторима“*, истраживање, дизајнирање и припрема материјала за обуку, реализација тренинга, асистирање у изради извештаја „Потребе ментора за обуком“ - 2014);

11) Истраживач на пројекту *„Образовањем ка запошљавању и активном старењу”,* пројекат Друштва андрагога Србије; рад у оквиру припреме истраживања, теренски рад, интервјуисање и анкетирање испитаника - 2013);

12) Пројекат *„Друга шанса - „Развој система функционалног основног образовања одраслих“,* Краткорочни нижи експерт - асистент тренера у припреми и реализацији обука за школске тимове који спроводе програм Функционално основно образовање одраслих, (Тренинг наставника - базичне андрагошке вештине - 2011-2012).

Др Дубравка Михајловић је била члан организационих одбора домаћих и међународних научних и стручних скупова у организацији Института за педагогију и андрагогију и Катедре за андрагогију од којих ћемо издвојити: члан организационог одбора међународне летње академије *ESRALE* - Eмпиријска истраживања образовања и учења одраслих, организоване у Београду, 2015. године, као и међународне конференцијеESREA 9th Triennial European Research Conference *Adult Education Research and Practice: Between the Welfare State and Neoliberalism* у Београду, чији је организатор била Катедра за андрагогију Филозофског факултета Универзитета у Београду, ESREA и Друштво за образовање одраслих у Београду, 2019. године.

Кандидаткиња Дубравка Михајловић је учествовала на већем броју националних и међународних научних и стручних скупова, у земљи и иностранству, при чему издвајамо следеће:

„*Online CrossBorderSeminar – Transition as proces - the role of guidance”*, *Euroguidance*, Португал (2020), предавач по позиву на скупу; *„9th ESREA Triennial Conference”*, Истраживање и пракса образовања одраслих, Катедра за андрагогију, Београд (2019); Интернационална зимска школа, Универзитет у Вирзбургу, Вирзбург, Немачка (2019); Међународна конференција „Потреба за променом” IAEVG, Гетебург, Шведска (2018); Међународна конференција „Образовање 2030 и учење одраслих”, ESREA, Опатија, Хрватска (2018); Интернационална зимска школа „*Компаративне студије образовања и учења одраслих*“, Универзитет у Вирзбургу, Вирзбург, Немачка (2016); ESRALE Летња академија, „*Емпиријска истраживања образовања и учења одраслих*“, Пројекат ESRALE, Филозофски факултет Универзитета у Београду, Београд (2015); *Трећи интернационални андрагошки симпозијум*, Задар, Хрватска (2015); Завршна конференција BeLL пројекта “BeLL – Final Results and Dissemination Workshop”, Бон, DIE – German Institute for Lifelong Learning (2014); Међународна конференција „*Serbia Within European Paradigm of Career Guidance – Recommendations and Perspectives*“, Careers: развој каријерног вођења у циљу унапређивања високог образовања у Србији, Ниш, Филозофски факултет Универзитета у Нишу (2013).

*Анализа докторске дисертације и одабраних објављених радова*

Др Дубравка Михајловић у својој библиографији има укупно 24 научна рада у којима се појављује као аутор или коаутор и који су објављени у земљи и иностранству. У ове радове спада и докторска дисертација *„Образовање као компонента каријерног вођења и саветовања у транзиционим периодима професионалног развоја одраслих“* која је одбрањена у фебруару 2022. године на Филозофском факултету Универзитета у Београду. Дубравка Михајловић се кроз научне радове упушта у озбиљна теоријска и емпиријска истраживања различитих проблема у образовању одраслих, од којих је највећи број усмерен на стручно образовање одраслих, као и недовољно истражена питања могућности образовања одраслих на подручју каријерног вођења и саветовања одраслих. Дубравка Михајловић је одређен број радова објавила и са ауторима из иностранства, где су компарирана одређена питања образовања одраслих у европској и светској перспективи.

Из приложене библиографије кандидаткиње Дубравке Михајловић, за потребе овог извештаја представићемо и анализираћемо докторску дисертацију и неке од објављених радова.

* Михајловић, Д. (2022). Образовање као компонента каријерног вођења и саветовања у транзиционим периодима професионалног развоја одраслих, докторска дисертација, oдбрањена 5.2. 2022 на Универзитету у Београду – Филозофски факултет. **(M70)**

Докторска дисертација ауторке Дубравке Михајловић предметом је усмерена на сагледавање образовања као компоненте каријерног вођења и саветовања одраслих, области која је у андрагошким оквирима дуго била занемарена, а показује се као изузетно актуелна. Ауторка пажљиво поставља оквир за своју теоријску анализу и каснију емпиријску проверу и разумевање образовања базира на три кључне компоненте каријерног вођења и саветовања: појмовно-концептуални оквир праћен у историјској перспективи, теорије професионалног избора и развоја за које израђује посебну класификацију на основу начина на који приступају образовању и пракса каријерног вођења и саветовања - приказ и анализа релевантних програма и модела. Анализа ових сегмената води ауторку ка емпиријском делу истраживања, кроз комплексан процес моделовања образовне понуде каријерног вођења и саветовања. Ауторка креира модел образовне понуде КВИС који се састоји од три кључне области, 12 подобласти и 96 специфичних припадајућих садржаја. Овај модел је дат на процену испитаницима (371 испитаник са територије Београда) који су процењивали његову релевантност за лични и професионални развој и који су у различитим транзиционим периодима: почетак каријере, изграђена каријера и залазак каријере. Резултати истраживања показују да сви испитаници процењују модел као релевантан за њихов лични и професионални развој, али су установљене и одређене разлике сходно транзиционом периоду испитаника. Испитаници на заласку каријере мање вреднују моделовану образовну понуду. Разлике у процени идентификоване су у односу на пол, године живота, образовни ниво, радни статус и године радног стажа испитаника. Тако, жене, испитаници који имају између 40 и 49 година, као и запослени и студенти процењују образовну понуду у већој мери важном за њихов развој. Насупрот томе, испитаници са 60 и више година, испитаници са нижим нивоима образовања, незапослени и пензионери, као и они са више од 30 година радног стажа нижим вредностима оцењују релевантност модела. Ауторка је даљим статистичким анализама показала постојање нове образовне понуде са 13 области и на основу таквог модела идентификовала различите модалитете образовне понуде у складу са потребама испитаника у различитом транзиционим периодима. Значај ове докторске дисертације огледа се у богатој и свеобухватној теоријској анализи која као резултат има успостављен јасан оквир за даља андрагошка истраживања у овој области. Поред тога, ова докторска дисертација је изнедрила значајна сазнања о могућностима образовања одраслих на овом подручју, али и конкретне резултате и смернице за унапређивање праксе каријерног вођења и саветовања одраслих. Допринос спроведеног теоријско-емпиријског истраживања може да се сагледа на три нивоа: теоријском фундирању флексибилног модела образовног дела каријерног саветовања и вођења, прилагођеног транзиционим периодима и каријерним ситуацијама у оквиру њих; емпиријској провери модела и уношењу промена у теоријски модел; и смештања истраживаног модела у контекст праксе каријерног вођења и саветовања.

* Пејатовић, А. & Mихајловић, Д. (2019). Oбразовање у процесу каријерног вођења као одговор на потребе младих одраслих. *Андрагошке студије* *1,* 9-32, ISSN 0354-5415; UDK 374.7:331.548-053.81, DOI: 10.5937/AndStud1901009P . **(M24)**

У раду се приказују и анализирају резултати теоријско-емпиријског истраживања спроведеног са циљем испитивањa образовних потреба младих одраслих које произилазе из савремених карактеристика света рада, односно из забринутости коју студенти исказују у погледу одређених карактеристика тог света. Три групе података чине теоријски оквир за конципирање овог истраживања: специфичности каријерног развоја младих одраслих, резултати емпиријских истраживања ове циљне групе и статистички показатељи њиховог положаја на тржишту рада. Узорак истраживања су млади одрасли, тачније 238 студената завршних година основних, мастер и докторских студија, са различитих групација факултета Универзитета у Београду. Резултати истраживања указују на изразито високу забринутост младих у погледу комплексних карактерика света рада, те ауторке закључују да се на ту забринутост може одговорити разноврсним садржајима свеобухватних програма каријерног вођења и саветовања, који би обухватили и јачање самих студената, али и њихово познавање света рада, те закључују своја разматрања доводећи у везу резултате истраживања са стандардима вештина управљања каријером.

* Михајловић, Д. (2021). Каријерно вођење и саветовање у условима појачаних потреба и смањених могућности. У: Алибабић, Ш. (Ур). Живот у кризним временима – андрагошки погледи, зборник радова (стр.139-154). Београд: Филозофси факултет Универзитетa у Београду. **(M44)**

Ауторка се упушта у анализу неколико међународних студија објављених током пандемије *ковид-19* које су на различите начине истраживале реализацију каријерног вођења и саветовања у условима пандемије. Посебна пажња је усмерена на разумевање новонасталих потреба одраслих за каријерним вођењем и саветовањем и капацитета система каријерног вођења и саветовања да кроз образовне активности одговори на новонастале потребе. Резултати указују на плуралитет потреба корисника и у погледу садржаја и активности каријерног вођења и саветовања, али и на различиту понуду система каријерног вођења и саветовања. Рад резултује смерницама и препорукама за унапређивање система каријерног вођења и саветовања у Србији, уз посебан осврт на образовање одраслих.

* Mihajlović, D., Pejatović, A. & Kecap, E. (2020). Concept of dynamic careers from students’ perspectives – I will try it by myself, but don’t leave me alone; in. A. Bulajić, T. Nikolić, C. C. Vieira (Eds). Navigating through Contemporary World with Adult Education Research and Practice (pp.433-448) Belgrade: Institute for Pedagogy and Andragogy, Faculty of Philosophy, University of Belgrade, European Society for Research on the Education of Adults, Adult Education Society – Belgrade. ISBN (Online): 978-86-80712-39-0,  ISBN (Print):  978-86-80712-40-6**. (М14)**

Ауторке се упуштају у анализу потреба младих одраслих за каријерним вођењем и саветовањем полазећи од концепта динамичних каријера. Оне анализирају програме каријерне подршке за ову циљну групу, постављајући као главни циљ студије испитивање како млади одрасли одређују своју каријеру, као и какву подршку очекују од курсева усмерених на каријерну подршку. Узорак овог истраживања су млади одрасли, студенти завршних година студија који су били полазници курса организованог од стране Центра за развој каријере Универзитета у Београду под називом Вештине управљања каријером, укупно 204 студента. Резултати истраживања указују на спектар начина на који студенти доживљавају своју каријеру. У контексту подршке која им је потребна, ауторке издвајају неколико категорија подршке, од оне усмерене на ужи професионални развој до комплексне подршке усмерене на целокупни развој младих одраслих. Ауторке посебно указују на важност пружања континуиране и системске подршке младим одраслима, скрећући пажњу на опасност напуштања младих одраслих од стране система каријерног вођења и саветовања у врло осетљивом периоду њиховог професионалног развоја и у контексту каријерних развојних задатака који их очекују.

* Pejatović, A, Mihajlović, D, Kecap. E. (2014): **Multiphase Model of Career Support for Students – Example from practice**, in: Miodrag Lazić (ed), *Proceedings* - *International Career Conference „Serbia within Paradigm of Career Guidance – Recommendations and Perspectives*“ (pp.32-38). Niš, Serbia: University of Niš ISBN 978-86-7181-082-1 **(M33)**

У раду се каријерно вођење и саветовање студената анализира коришћењем савремене парадигме каријерног вођења и саветовања. Представљен је модел рада са студентима треће и четврте године андрагогије Филозофског факултета Универзитета у Београду, модел подршке студентима у изградњи њихове каријере и то као један од примера добре праксе. У раду се описује сам модел и наглашава да је његов циљ припрема студената за све сложеније изазове управљања каријером и пружање свеобухватне подршке за њихов развој каријере. Анализом је обухваћен сваки од елемената тог модела (проучавање теорија професионалног избора и развоја, похађање обуке за активно тражење посла, посета релевантим институцијама, организација и реализација стручне праксе студената, која омогућава студентима да тестирају своје тренерске вештине у реалном окружењу), истовремено указујући на његов значај у контексту каријерног вођења и саветовања. Рад нуди предлоге за активности управљања каријером које могу да буду реализоване кроз курсеве које студенти похађају, са циљем свеобухватне подршке студентима у развоју каријере.

**Наставни рад и професионални допринос**

Дубравка Михајловић као асистент на Одељењу за педагогију и андрагогију активно учествује у реализацији наставе са студентима основних студија на Одељењу за педагогију и андрагогију Филозофског факултета у Београду. У претходном периоду, реализовала је наставу на предметима: Андрагогија рада, Каријерно вођење и развој, Стручно образовање одраслих, Анализа потреба за вештинама и обукама, Квалитет у образовању одраслих. Поред тога, већ неколико година реализује и значајне активности усмерене на образовни и научни рад са студентима мастер студија, као што су истраживачки семинари. Дубравка Михајловић успешно реализује вежбе за студенте завршних година андрагогије (о чему сведоче и високе оцене евалуације педагошког рада наставника). Поред овога, кандидаткиња менторише израду бројних комплексних предиспитних обавеза студената, пружа подршку професору у менторисању завршних радова студената из области стручног образовања одраслих и каријерног вођења и саветовања и била је члан комисија у одбрани завршних радова студената. Дубравка Михајловић је дала значајан допринос у конципирању изборног курса Каријерно вођење и развој на Катедри за андрагогију и курсу Вештине управљања каријером Центра за развој каријере Универзитета у Београду. Поред реализације поменутих наставних активности на Одељењу за педагогију и андрагогију, Дубравка Михајловић активно учествује у свим текућим активностима Одељења за педагогију и андрагогију.

Почевши од 2015. године, Дубравка Михајловић је, у оквиру курса Вештине управљања каријером (Центра за развој каријере Универзитета у Београду) реализовала бројна предавања и радионице за студенте завршних година Пољопривредног, Фармацеутског, Машинског, Саобраћајног факултета Универзитета у Београду и учествовала је у конципирању овог курса. Овај курс је од стране студената Универзитета у Београду, који су похађали курс, оцењен високим оценама и освојио је прво место на Националном *Euroguidance* такмичењу добрих пракси у области каријерног вођења за реализацију курса Вештине управљања каријером, Центра за развој каријере и саветовање студената Универзитета у Београду. Награду додељује Фондација Темпус, *Euroguidance* центар, 2016.

Поред реализације наставних активности у домаћим оквирима, Дубравка Михајловић је била ангажована на Зимској школи на Универзитету у Вирцбургу (Немачка) где је била модератор и ментор радне групе која се бавила истраживањем националних оквира квалификација у компаративној перспективи.

**Закључак и предлог комисије**

Прегледом и анализом достављене документације, Комисија је утврдила да кандидаткиња др Дубравка Михајловић испуњава све критеријуме неопходне за избор у звање доцента дефинисане условима прописаним *Законом о високом образовању*, *Статутом Универзитета у Београду*, *Критеријумима за стицање звања наставника на Универзитету у Београду*, *Статутом Факултета* и *Правилником*, односно *Правилима о ближим условима за избор наставники и сарадника на Факултету*. На основу тога, са задовољством предлажемо Изборном већу Филозофског факултета Универзитета у Београду да др Дубравку Михајловић изабере у звање ДОЦЕНТА, за ужу научну област АНДРАГОГИЈА са тежиштем истраживања Стручно образовање одраслих.

**У Београду, 11. 05. 2022.,**

др Александра Пејатовић, редовни професор

Универзитет у Београду – Филозофски факултет

(председавајући члан)

др Шефика Алибабић Хоџић, редови професор у пензији

Универзитет у Београду – Филозофски факултет

др Милица Марушић Јаблановић, виши научни сарадник

Института за педагошка истраживања